b'\n_START_ARTICLE_\nLietuvos matematik\xc5\xb3 draugija\n_START_PARAGRAPH_\nLietuvos matematik\xc5\xb3 draugija\xc2\xa0\xe2\x80\x93 Lietuvos mokslin\xc4\x97 visuomenin\xc4\x97 organizacija, vienijanti Lietuvos matematikos mokslo darbuotojus\xc2\xa0\xe2\x80\x93 mokslininkus, pedagogus ir matematika besidomin\xc4\x8dius asmenis. Centras Vilniuje, Akademijos g. 4.\n_START_SECTION_\nVeikla\n_START_PARAGRAPH_\n\xc4\xaekurta 1962\xc2\xa0m. Svarbiausi tikslai ir u\xc5\xbedaviniai: pl\xc4\x97toti matematikos moksl\xc4\x85, r\xc5\xabpintis visuomen\xc4\x97s matematiniu \xc5\xa1vietimu ir kult\xc5\xabra, pad\xc4\x97ti Lietuvos matematikams \xc4\xafgyvendinti mokslinius, metodinius ir taikomuosius matematinius darbus, skelbti mokslini\xc5\xb3 darb\xc5\xb3 rezultatus ir populiarinti matematikos \xc5\xbeinias. Pl\xc4\x97toja bendradarbiavim\xc4\x85 su u\xc5\xbesienio \xc5\xa1ali\xc5\xb3 matematik\xc5\xb3 organizacijomis, mokslo \xc4\xafstaigomis ir mokslininkais._NEWLINE_Auk\xc5\xa1\xc4\x8diausia draugijos valdymo institucija\xc2\xa0\xe2\x80\x93 nari\xc5\xb3 suva\xc5\xbeiavimas, \xc5\xa1aukiamas kasmet. Ataskaitiniai suva\xc5\xbeiavimai \xc5\xa1aukiami kas 3 metai. Tarp ataskaitini\xc5\xb3 suva\xc5\xbeiavim\xc5\xb3 draugijai vadovauja valdyba, jos pirmininkas nuo 1962\xc2\xa0m. Jonas Kubilius._NEWLINE_Nuo 1961\xc2\xa0m. leid\xc5\xbeiamas \xe2\x80\x9eLietuvos matematikos rinkinys\xe2\x80\x9c, be draugijos jo steig\xc4\x97jai\xc2\xa0\xe2\x80\x93 Matematikos ir informatikos institutas ir Vilniaus universitetas. Nuo 1983\xc2\xa0m. veikia Lietuvos matematik\xc5\xb3 muziejus. _NEWLINE_Lietuvos matematik\xc5\xb3 draugijos \xc4\xafstatai \xc4\xafregistruoti Lietuvos Respublikos Teisingumo ministro 1993\xc2\xa0m. rugs\xc4\x97jo 21 d. \xc4\xafsakymu nr. 186-VO. Lietuvos matematik\xc5\xb3 draugija yra Europos matematik\xc5\xb3 draugijos nar\xc4\x97-steig\xc4\x97ja nuo 1989\xc2\xa0m., o nuo 1995\xc2\xa0m.\xc2\xa0\xe2\x80\x93 Tarptautin\xc4\x97s matematik\xc5\xb3 s\xc4\x85jungos nar\xc4\x97.'